Document ID: 32005D0665

KOMISSION PÄÄTÖS,
tehty 19 päivänä syyskuuta 2005,
vuoden 2003 liittymisasiakirjan liitteen X lisäyksen A muuttamisesta tiettyjen Unkarin liha-alan laitosten osalta
(tiedoksiannettu numerolla K(2005) 3450)
(ETA:n kannalta merkityksellinen teksti)
(2005/665/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisasiakirjan ja erityisesti sen liitteessä X olevan 5 luvun B jakson d alakohdan,
sekä katsoo seuraavaa:
(1)
Vuonna 2003 tehdyn liittymisasiakirjan liitteessä X olevan 5 luvun B jakson a alakohdassa määrätään, että terveyttä koskevista ongelmista yhteisön sisäisessä tuoreen lihan kaupassa 26 päivänä kesäkuuta 1964 annetun neuvoston direktiivin 64/433/ETY (1) liitteessä I esitettyjä rakenteellisia vaatimuksia ei sovelleta liittymisasiakirjan liitteen X lisäyksessä A (2) lueteltuihin Unkarin laitoksiin ennen 31 päivää joulukuuta 2006, jollei tietyistä edellytyksistä muuta johdu.
(2)
Vuoden 2003 liittymisasiakirjan liitteen X lisäystä A on muutettu komission päätöksillä 2004/462/EY (3) ja 2004/472/EY (4).
(3)
Unkarin toimivaltaisen viranomaisen virallisen ilmoituksen mukaan tietyt liha-alan laitokset ovat saattaneet uudistustyönsä loppuun, ja ne ovat nyt täysin yhteisön lainsäädännön mukaisia. Jotkin laitokset ovat lopettaneet toimintansa. Nämä laitokset olisi siksi poistettava siirtymäajan piiriin kuuluvien laitosten luettelosta.
(4)
Kahden liha-alan laitoksen asemasta ja niiden uudelleenluokituksesta pienmuotoisiksi laitoksiksi keskustellaan vielä Unkarin toimivaltaisen viranomaisen kanssa. Tilanteen selvittämiseen on varattava vähän lisäaikaa.
(5)
Lisäksi rajallinen määrä laitoksia on tehnyt huomattavasti työtä noudattaakseen yhteisön lainsäädännössä annettuja rakenteellisia vaatimuksia. Poikkeuksellisten teknisten syiden vuoksi kyseiset laitokset eivät kuitenkaan pysty saattamaan uudistuksia päätökseen määräaikaan mennessä. Siksi on perusteltua myöntää niille lisää aikaa uudistusten saattamiseksi päätökseen.
(6)
Vuoden 2003 liittymisasiakirjan liitteen X lisäystä A olisi siksi muutettava vastaavasti. Selkeyden vuoksi se on syytä korvata.
(7)
Tässä päätöksessä säädetyistä toimenpiteistä on ilmoitettu elintarvikeketjua ja eläinten terveyttä käsittelevälle pysyvälle komitealle,
ON TEHNYT TÄMÄN PÄÄTÖKSEN:
1 artikla
Korvataan vuoden 2003 liittymisasiakirjan liitteen X lisäys A tämän päätöksen liitteellä.
2 artikla
Tämä päätös on osoitettu kaikille jäsenvaltioille.
Tehty Brysselissä 19 päivänä syyskuuta 2005.

Labels: 17
7
0
18
15